Airi nukkui joukostamme pois  

Suruviesti kertoo, että ystävämme ja seuratoverimme Airi Turunen on nukkunut pois keskuudestamme vaikean sairauden jälkeen. Suruviesti on  koskettanut syvästi, niin läheltä se on keskuuteemme tullut.
Airi oli yksi meistä – yksi meidän kaikkien puolesta, kun olimme hänen aikanaan omaa urheiluseuraamme Kuopion Hiihtäjiä viemässä eteenpäin.
Airi oli keskuudessamme vieläkin enemmän; hänen ideansa ja välittömyytensä avasivat aina uusia mahdollisuuksia  toimintamme kehittämiseksi. Häneltä sujuivat sihteerin ja johtokunnan tehtävät monien vuosien aikana, ja hän oli yhteisiä päätöksiä toteuttamassa aina siellä missä tarvittiin.
Airi näki seuratoiminnan laaja-alaisena toimintakenttänä. Liikunta ja urheilu olivat sen keskiössä, mutta hän näki siinä paljon muutakin: yhteisen ilon ja jokaisen oman ilon.
Airi toteutti tuota periaatetta omalla valoisalla luonteellaan. Siitä hänet tullaan kauan muistamaan.
Kuopion Hiihtäjät laskee kukkasensa Airin muistolle ja toivottaa Tuomolle voimia elämässä eteenpäin.

Airia muistaen ja kiittäen
Kuopion Hiihtäjät